รัฐบาลมุ่งมั่นแก้ไขปัญหาและพลิกโฉมประเทศแบบสมดุล จนนานาชาติให้การยอมรับและมีความเชื่อมั่นประเทศไทย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่าน Facebook ส่วนตัว ใจความสำคัญว่า จากญัตติขอเปิดอภิปรายทั่วไปโดยไม่ลงมติ มีข้อมูลหลายส่วนที่คลาดเคลื่อนไม่ตรงกับข้อเท็จจริง อาจสร้างผลกระทบต่อการบริหารราชการแผ่นดิน ซึ่งได้ใช้โอกาสนี้ในการชี้แจงให้สมาชิกสภาผู้แทนราษฎรและประชาชนได้รับทราบ และชี้แจงเพิ่มเพื่อสร้างความเข้าใจที่ถูกต้องอีกครั้ง ปัจจุบันทั่วโลก รวมทั้งประเทศไทย กำลังเผชิญกับมหาวิกฤติโควิด ที่ทำให้เศรษฐกิจของโลกถดถอยอย่างรุนแรงที่สุด แต่รัฐบาลและ ศบค. ก็สามารถบริหารสถานการณ์ ด้วยหลักการรักษาความสมดุลทางด้านสาธารณสุขและเศรษฐกิจจนเป็นผลสำเร็จ นานาชาติให้การยอมรับและชื่นชมประเทศไทยให้เป็นหนึ่งในประเทศที่รับมือกับสถานการณ์โควิดได้ที่ดีที่สุดสร้างความเชื่อมั่นต่อทุกภาคส่วนของไทยและชาวโลกอีกด้วยจากความสำเร็จดังกล่าว ส่งผลดีสืบเนื่องในอีกหลายด้าน อาทิ เศรษฐกิจไทยใน 9 เดือนแรกของปี 2564 พลิกกลับมาเป็นบวก ได้ที่ร้อยละ 1.3 ต่อปี เกินกว่าที่หลายฝ่ายคาดหมาย จำนวนลูกหนี้ที่ต้องการขอพักชำระเงินต้นและดอกเบี้ย ลดลงมากกว่าครึ่ง จาก 12.5 ล้านบัญชี เหลือ 6 ล้านบัญชี การจ้างงานมีมากขึ้น ผู้ตกงานน้อยลง โดยจำนวนผู้มีงานทำ 37.9 ล้านคน ปรับตัวดีขึ้นจากไตรมาส 3 ของปี 2564 ที่มีจำนวน 37.7 ล้านคน นักศึกษาจบใหม่ มีงานทำรวมกว่าร้อยละ 80 การลงทุนภาคเอกชนขยายตัว ความเชื่อมั่นทางเศรษฐกิจสูงขึ้น โดยมียอดขอรับการส่งเสริมการลงทุนมากกว่า 600,000 ล้านบาท และดีขึ้นอย่างต่อเนื่อง การส่งออกทั้งปี 2564 ดีขึ้นอย่างมาก โดยมีมูลค่ารวมเพิ่มขึ้นจากช่วงเดียวกันของปี 2563 ร้อยละ 18.91 การจัดอันดับความน่าเชื่อถือทางการเงินการคลังของไทย อยู่ในระดับมีเสถียรภาพสะท้อนได้ว่าภาคการเงินการคลังของไทยยังเข้มแข็งและมีความน่าเชื่อถือในระดับสูงอย่างไรก็ตาม ท่ามกลางวิกฤตโควิดที่ยังไม่รู้วันสิ้นสุด รัฐบาลไม่เคยหยุดการพัฒนาและการลงทุนเพื่ออนาคตของประเทศ โดยพร้อมที่จะพลิกโฉมประเทศ ด้วยการกำหนดอุตสาหกรรมเป้าหมายและพร้อมฟื้นฟูประเทศ ไปสู่การเป็นประเทศชั้นนำของโลกได้ในอนาคต